อุตฯสั่งเอกชนมาบตาพุดรายงานผลกระทบใน2สัปดาห์
โพสต์ทูเดย์ - กระทรวงอุตสาหกรรมให้&nbsp; 65โครงการมาบตาพุดที่ถูกระงับการดำเนินกิจการตามคำสั่งศาลปกครองฯ รายงานสถานะและผลกระทบที่ได้รับใน 2 สัปดาห์
8 ธ.ค. 2552

โพสต์ทูเดย์ - กระทรวงอุตสาหกรรมให้  65โครงการมาบตาพุดที่ถูกระงับการดำเนินกิจการตามคำสั่งศาลปกครองฯ รายงานสถานะและผลกระทบที่ได้รับใน 2 สัปดาห์
   นายสรยุทธ  เพ็ชรตระกูล     ผู้ช่วยรมว.อุตสาหกรรม  เปิดเผยภายหลังหารือร่วมกับหน่วยงานที่เกี่ยวข้องกรณีการดำเนินการภายหลังศาลปกครองฯมีคำสั่งระงับการดำเนินกิจการ 65 โครงการในนิคมอุตสาหกรรมมาบตาพุด ว่า ในวันที่ 9 ธ.ค. ทางกรมโรงงานอุตสาหกรรมและการนิคมอุตสาหกรรมแห่งประเทศไทย(กนอ.) จะส่งหนังสือชี้แจงไปยังผู้ประกอบการให้รับทราบถึงผลการพิจารณาของศาลฯที่ให้ระงับการดำเนินกิจการ   ขณะเดียวกันขอให้เอกชนแต่ละรายจัดทำรายงานสถานะของแต่ละโครงการรวมทั้งผลกระทบที่ได้รับในทุกๆด้านมาให้ทราบภายใน 2 สัปดาห์
   นอกจากนี้ขอให้คณะกรรมการ4ฝ่ายที่มีนายอานันท์ ปันยารชุน เป็นประธาน  ประสานงานในการออกกฏหมายด้านสิ่งแวดล้อมรองรับการบังคับใช้มาตรา67  ซึ่งควรจะประกาศให้ได้ภายในสิ้นเดือนธ.ค.นี้  ตลอดจนการเร่งจัดตั้งองค์การอิสระตามระเบียบของสำนักนายกฯ  เพื่อให้การดำเนินการต่างๆถูกต้องตามกฏหมาย
   ด้านนายวิฑูรย์  สิมะโชคดี   ปลัดกระทรวงอุตสาหกรรม  กล่าวว่า   ในส่วนของกรมโรงงานอุตสาหกรรมมีโครงการที่ถูกระงับกิจการและอยู่ในความดูแล จำนวน 11 โครงการ แต่จะแจ้งเพียง 10 โครงการ เนื่องจากโครงการโรงงานผลิตเหล็ก และถลุงหลอมเหลว ของบริษัท  AISCO RESOURCES PTE   เนื่องจากผู้ลงทุนไม่ได้มีการดำเนินการกิจการมานานแล้ว 
   “การส่งหนังสือชี้แจงไปยังผู้ประกอบการ65 ราย จะมีผลให้แต่ละโครงการทยอยหยุดดำเนินการตามคำสั่งศาลฯที่ออกมา  แต่ถ้ามีโครงการไหนมีความจำเป็นต้องเดินเครื่องในบางส่วนเช่นเตาเผา ก็ให้เสนอเรื่องเข้ามาพิจารณาก่อน สำหรับการสรุปสถานะและผลกระทบที่ได้รับทั้งหมดจะมีการนำรายงานต่อนายกรัฐมนตรีในที่ประชุมครม.สัปดาห์หน้าอย่างไรก็ตามกรณีเกิดก๊าซรั่วฯที่ท่าเรือมาบตาพุด นั้นไม่ได้มีการหารือแต่อย่างใด”นายวิฑูรย์กล่าว
   ขณะที่นายชลณัฐ  ญาณารณพ กรรมการผู้จัดการใหญ่ เอสซีจี  เคมิคอลส์ กล่าวถึงเหตุการณ์สาร บิวเทน-1  ซึ่งไม่ใช่สารพิษ มีคุณสมบัติคล้ายก๊าซ LPG มีกลิ่นคล้ายน้ำมันเบนซินสำหรับเติมรถยนต์ เกิดการรั่วซึมบนเรือขนถ่ายสินค้าชื่อ โกลบอล ไฮม์ ของบริษัท คริสตอล วอเทอร์ นาวิเกชั่น ที่บริเวณท่าเรือมาบตาพุดแทงค์ เทอร์มินอล จ.ระยอง เมื่อวันที่ 5 ธ.ค. ที่ผ่านมานั้น บริษัท มาบตาพุดแทงค์ เทอร์มินอล  ในฐานะผู้ให้บริการท่าเรือ  ขนถ่ายสินค้า พร้อมร่วมรับผิดชอบต่อกรณีดังกล่าว รวมทั้งดูแลผู้ที่ได้รับผลกระทบอย่างดีที่สุด 
   ทั้งนี้ บริษัทได้เปิดสายด่วนสำหรับรับแจ้งเหตุ หากชุมชนยังมีความกังวลเกี่ยวกับผลกระทบต่อสุขภาพ สามารถติดต่อสายด่วน 038-912-222 ได้ตลอด 24 ชั่วโมง ซึ่งที่ผ่านมาบริษัทได้ดูแลผลกระทบกับชาวบ้านในชุมชนอย่างต่อเนื่อง โดยได้นำชาวบ้านเข้าตรวจเช็คสุขภาพเพิ่มเติมที่โรงพยาบาลเพื่อให้คลายกังวลใจ รวมทั้งได้นำแพทย์  พยาบาล และเจ้าหน้าที่ของบริษัท ออกตระเวนดูแลและตรวจเช็คสุขภาพของคนในชุมชน โดยทีมแพทย์จะยังคงออกตรวจอย่างต่อเนื่องอีกเป็นเวลา 2 สัปดาห์ เพื่อให้ชุมชนเกิดความมั่นใจมากขึ้น